Pint Please -olutäppin käyttäjät maistelevat ahkerasti oluita ja arvioivat niitä Pint Pleaseen. Vertailimme eri kaupungeissa tehtyjä olutarvioita ja tutkimme, mitä eroja niistä löytyy. Kaupungit, jotka valitsimme vertailuun mukaan, ovat Helsinki, Turku, Tampere ja Oulu.

Tässä postauksessa käymme läpi parhaimmiksi arvioituja oluttyylejä ja oluita eri kaupungeissa. Seuraavassa osassa tutkimme, mitä mieltä kansa on maitokauppojemme peruslagereista.

Parhaimmaksi arvioidut oluttyylit

Tuhteja ja vahvan alkoholipitoisuuden oluttyylejä pidetään usein parempana kuin kevyempiä tyylejä, joita esimerkiksi lagerit edustaa. Tätä mieltä ovat myös Pint Please -käyttäjät. Kolmen parhaimmaksi arvioidun oluttyylin kärki oli kaikissa neljässä vertailukaupungissa lähes sama, mutta hieman eri järjestyksessä. Parhaimmat arvosanat saaneet oluttyylit olivat:

Abt / Quadrupel (yleensä vahvoja, yli +10%, luostarioluita ja trappisteja) Imperial Porter (vahvoja +7,5% portereita) Imperial Stout (vahvoja stoutteja, usein todella maltaisia ja paahteisia)

Ainoastaan Turussa kolmen kärkeen mahtui Weizen Bock eli tumma ja vahva vehnäoluttyyli. Vahvat oluttyylit koetaan usein maukkaammiksi ja moniulotteisimmiksi ja niissä koetaan olevan enemmän maagista makua. Näitä vahvempia oluttyylejä juodaan määrällisesti vähemmän kuin vaikkapa India Pale Ale tai perus vehnäoluita, sillä niitä saa Suomessa ainoastaan hyvistä olutravintoloista tai Alkosta.

Turku on Suomen IPA-keskus

India Pale Alet eli IPAt ovat olleet jo muutaman vuoden tapetilla, ja lähes jokainen peruslagerin lipittäjäkin on niistä kuullut ja ehkä jopa kokeillutkin. IPA-tyylejä ovat perus India Pale Alen lisäksi mm. Imperial IPA ja Black IPA, jota löytyy jo maitokaupoistakin. IPAt eivät mahtuneet aivan kolmen parhaimmaksi arvioidun olutyylin joukkoon, mutta TOP-10-tyylien joukossa niitä esiintyi satunnaisesti.

Turku oli kuitenkin poikkeus. Turussa parhaiden oluttyylien TOP-10:iin mahtui kolme vahvempaa IPA-tyyliä ja normikansallekin paremmin tuttu perus IPAkin oli sijalla 14. Muissa kaupungeissa IPAt eivät olleet lähellekään näin kärkisijoilla. Turussa parhaimmaksi arvioitujen oluiden listan TOP-10:ssä oli jopa neljä perus IPA-tyylin olutta, eli turkulaiset pitävät todella paljon IPA:sta! Ipa ipa ipaaa!

Helsingissä on Suomen ”vahvin” olutmaku

Kun vertailimme kussakin kaupungissa arvioidun 50 parhaan oluen alkoholipitoisuuksia, erottui Helsinki selvästi joukosta. Helsinkiläisten parhaimmaksi arvioimien oluiden keskimääräinen alkoholipitoisuus oli 9,3 %, kun taas muissa vertailukaupungeissa voltit pyörivät 7-8 % välillä. Helsinkiläiset Pinttarit siis arvostavat enemmän vahvempia oluita kuin muu Suomi.

Helsingissä ollaan myös hövelimpiä. Parhaille oluille annetut tähdet (0-5 tähteä) olivat yleensä korkeampia kuin muualla Suomessa. TOP-10:ssä keskiarvo oli 4,22 tähteä, kun taas vaikkapa Oulussa lukema oli 3,95 tähteä. Ollaanko pohjoisessa sitten kriittisempiä, ja tähtiä ei niin vain jaellakaan kaiken maailman kaljoille?

Tamperelaiset pitävät paikallisia oluita parhaimpina

Suomesta löytyy jo noin 70 pienpanimoa, ja lisää näyttäisi ilmaantuvan. Useimman suomalaisen lähialueelta on siis saatavilla paikallista olutta. Näkyikö paikallisen oluen suosio arvosanoissa? Tampereella kyllä.

Tampereella parhaimmaksi arvioitu olut oli loistava Siperia Imperial Stout, joka on tamperelaisen Plevnan (Koskipanimo Oy) panema. Pyynikin Vahvaportteri oli tamperelaisten mielestä toiseksi paras olut, sekin siis paikallista tuotantoa. Huippuoluita molemmat! Siperia löytyi TOP-10:stä myös muissa kaupungeissa.

Helsingissä, Turussa ja Oulussa kaupungin omien poikien panemia oluita ei 50 parhaan oluen joukossa juurikaan näkynyt. Paikallisia oluita kyllä nautitaan suurella innolla ympäri Suomea, ja se on hieno juttu. Support your local fucker (eli panijaa)!

Oulussa arvostetaan muutakin kuin olutta

Pint Pleaseen voi merkitä oluiden lisäksi myös maistamansa siiderit ja lonkerot. Parhaimpien listoilla näitä ei kuitenkaan näkynyt. Poikkeuksena oli Oulu, jossa arvostetaan perinteitä. Helsingin olympialaisiin vuonna 1952 tehty klassikko Hartwallin Original Long Drink, eli tuttavallisemmin lonkero, oli arvioitu sijalle 18. Muun muassa toinen Suomi-klassikko Sinebrychoffin Porter jäi taakse sijalla 22. Voiko Oulua julistaa jo Suomen lonkerokaupungiksi? Ehkä ei sentään vielä.

Parhaimmaksi arvioidut oluet kaupungeittain

Parhaimpien oluiden TOP-3 ei ole kovinkaan yllätyksellinen. Joukossa on monia todellisia klassikoita ja maailman parhaimmaksi oluiksikin valittuja ohrapirtelöitä. Kyllä meillä suomalaisilla on sitten hyvä maku!

Helsinki

Rochefort Trappistes 10 , 11.3%, Brasserie Rochefort (Belgia) Westvleteren 12 , 10.2%, Westvleteren Abdij St. Sixtus (Belgia) Victory at Sea , 10%, Ballast Point Brewing Company / Constellation (USA)

Turku

Siperia Imperial Stout , 8.0%, Plevna / Koskipanimo (Suomi) Rochefort Trappistes 10 , 11.3%, Brasserie Rochefort (Belgia) Nøgne Ø Imperial Stout , 9.0%, Nøgne Ø (Norja)

Tampere

Siperia Imperial Stout , 8.0%, Plevna / Koskipanimo (Suomi) Vahvaportteri , 7.5%, Pyynikin Käsityöläispanimo (Suomi) Imperial Stout , 10.5%, Founders Brewing Company (USA)

Oulu

Rochefort Trappistes 10 , 11.3%, Brasserie Rochefort (Belgia) Victory at Sea , 10%, Ballast Point Brewing Company / Constellation (USA) Nøgne Ø Imperial Stout , 9.0%, Nøgne Ø (Norja)

Entäpäs peruskaljat?

Odotetusti bulkkioluita ei löytynyt parhaimpien oluiden joukosta, mutta mille sijalle ne sijoittuivat? Mikä on suomalaisten mielestä Suomen paras perusbisse? Se selviää seuraavassa osassa!

Tutkimus perustuu vajaaseen 300 000 Suomessa annettuun olutarvioon.